**Sonetul nostru**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De-ar fi să îți descriu un fir de dor,

sau forma și culoarea unui gând,

aș face-o cu plăcere, ca și când

eu însumi aș fi dor, sau gând, sau zbor,

Dar dacă-mi ceri descrierea s-o fac

la ce simt pentru tine, mi-ar fi greu,

căci nu pot, dintre noi, să rup un eu

cu care să încerc să-ți fac pe plac.

Nu-mi cere, așadar, să îți pictez

iubirea mea, sau sufletul, în vers

și cere-mi doar un gând să creionez.

Iar dorul, aș putea să-l desenez

ca un ecou îndepărtat și șters,

departe, într-un colț de Univers.